**Sažetak (kontekst, opseg i ciljevi savjetovanja)
Nacrt prijedloga Zakona o izmjenama Prekršajnog zakona, s Konačnim prijedlogom Zakona**

Vlada Republike Hrvatske je na sjednici održanoj 23. prosinca 2020. godine donijela **Nacionalni plan zamjene hrvatske kune eurom**, u kojem je sadržan pregled svih važnijih aktivnosti koje će sudionici priprema za uvođenje eura, iz privatnog i javnog sektora, provoditi u okviru priprema za uvođenje eura.

**Prekršajni zakon** (Narodne novine, br. 107/07, 39/13, 157/13, 110/15, 70/17 i 118/18) uvršten je u **I. skupinu zakona** koji sadržavaju značajnija pozivanja na hrvatsku kunu i koje je potrebno izmijeniti prije uvođenja eura kao službene valute u Republici Hrvatskoj, a koji zakon je, sukladno točki 4. Zaključka Vlade Republike Hrvatske, usmjeren isključivo na provedbu prilagodbe uvođenju eura i u kojim su sve odredbe izmijenjene isključivo zbog te prilagodbe.

Ovim Nacrtom prijedloga predlaže se odredbe Prekršajnog zakona koje sadržavaju pozivanja na hrvatsku kunu izmijeniti na način da se iznosi u kunama zamijene iznosima u eurima. Predmetni iznosi izračunati su korištenjem **fiksnog tečaja konverzije** koji je određen na razini **1 euro=7,53450 kuna**.

**Prilikom preračunavanja novčanih iskaza vrijednosti** izraženih u kunama u člancima 34., 37., 40., 43., 135., 152., 217., 221., 239., 245. i 248. Prekršajnog zakona korišteno je pravilo iz **članka 14. Zakona o uvođenju eura kao službene valute u Republici Hrvatskoj** zaokruživanjem dobivenog iznosa u skladu s matematičkim pravilima za preračunavanje i zaokruživanje i to na dvije decimale, a na temelju treće decimale.

**Prilikom preračunavanja granica novčanih kazni** u člancima 33., 118., 132., 159. i 166. Prekršajnog zakona korišteno je pravilo **iz članka 69. stavak 3. Zakona o uvođenju eura kao službene valute u Republici Hrvatskoj** o zaokruživanju dobivenog iznosa na nižu deseticu.

**Javno savjetovanja ovog zakonskog prijedloga trajat će 15 dana**, obzirom da se ovim Nacrtom prijedloga Zakona Prekršajni zakon prilagođava predstojećem uvođenju eura kao službene valute u Republici Hrvatskoj iz čega je razvidna potreba hitnosti u postupanju.